  Виталий Пронин Удмуртилэн туала историезъя документъёсын центр узырмиз выль ужкагазэн. 109-тӥ фонд. Сыӵе номер сётӥзы архивын ужасьёс этнографлэн, история наукаосъя докторлэн, профессорлэн, Удмуртилэн дано гражданинэзлэн Владимир Владыкинлэн фондэзлы. Быдэс дуннелы тодмо тодосчи ужъёссэ но туспуктэмъёссэ та архивлы утьыны оскиз. Владимир Владыкинлы гожтыны дэмлазы ӵош ужам но дышетэм адямиосыз сярысь книга.Туала историяя центрын ужасьёс, Владимир Владыкинлэн 75 ар тырмонэзлы сӥзьыса солэн фондэныз адӟытон радъязы. Нимазы сое «Улыны усьтэм сюлмын, пальпотӥсь ымнырын но чылкыт малпанъёсын». Адӟытонын возьматэмын дано улосчимылэн улон но ужан сюресэз. Огазе люкамын этнография удыслы инъет кылдытэм статьяосыз но бадӟым книгаосын потэм ужъёсыз. Стендъёс вылын - пичи дыр, быдэ вуон но кын корт куртчон вакытысьтыз тунсыко фотоос. Ваньмаз сямен я пальпотыса, я кӧня ке кепыраса кадь учке.В. Владыкин - котьку но пальпотӥсь, адямиез гажась, кулэ дыръяз маскаръяськыны быгатӥсь, ужан мылкыдэз ӝутыны быгатӥсь, веразы выставкаез усьтон ужрадэ пыриськисьёс. Тросэз тодаз вайиз, кызьы шудыса, серекъяса кадь дышетӥз соосты В. Владыкин студент дыръязы. 300 пала научной ужъёслэн авторзы та пумиськонын но трос пол серектылӥз. Тумошо учыръёсты тодаз вайылӥз. Но одӥг адямиез но вӧсь ӧз кары, со нокин вылэ уг йыркуръяськы. Адӟытонлэн оглюкетэз сӥземын тодосчилэн анаезлы Анастасия Алексеевналы. Владимир Владыкин сое улоназ пумиськылэм вань дышетӥсьёслэсь визьмогес лыдъя. Пумиськонын но тодаз вайиз солэсь ӝог ортчись аръёс сярысь верам кылъёссэ. Анаез куке но пиезлы шуэм: улон ортче, кӧй нылкышно берытскытозь. Соин тодосчи али ке но улонысьтыз минутсэ но юнме быдтыны жаля. Нош ужрадэ лыктэмъёс сое куризы 109-тӥ фондэз эшшо одӥг томлы бадӟыматыны. Владимир Владыкинлы гожтыны дэмлазы ӵош ужам но дышетэм адямиосыз сярысь книга.Эдуард Степанов  